CELEX: 32017R0572
Language: ro
Date: 2016-06-02 00:00:00
Title: Regulamentul delegat (UE) 2017/572 al Comisiei din 2 iunie 2016 de completare a Regulamentului (UE) nr. 600/2014 al Parlamentului European și al Consiliului în ceea ce privește standardele tehnice de reglementare referitoare la specificarea furnizării de date pretranzacționare și posttranzacționare și a nivelului de dezagregare a datelor (Text cu relevanță pentru SEE. )

31.3.2017   
            
            
               RO
            
            
               Jurnalul Oficial al Uniunii Europene
            
            
               L 87/142
            
         REGULAMENTUL DELEGAT (UE) 2017/572 AL COMISIEI
   din 2 iunie 2016
   de completare a Regulamentului (UE) nr. 600/2014 al Parlamentului European și al Consiliului în ceea ce privește standardele tehnice de reglementare referitoare la specificarea furnizării de date pretranzacționare și posttranzacționare și a nivelului de dezagregare a datelor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (1), în special articolul 12 alineatul (2) al treilea paragraf,
   întrucât:
   
               (1)
            
            
               În vederea reducerii costurilor suportate de participanții la piață atunci când achiziționează date, Regulamentul (UE) nr. 600/2014 prevede ca datele necesare pentru asigurarea transparenței pretranzacționare și posttranzacționare să fie puse la dispoziția publicului „degrupat”, sub formă de elemente de date separate. Este necesar să se specifice nivelul de dezagregare la care locurile de tranzacționare ar trebui să ofere datele. Ținând cont de dovezile privind existența unei cereri de astfel de date din partea altor părți interesate, un operator de piață sau o firmă de investiții care exploatează un loc de tranzacționare ar trebui să efectueze o dezagregare a datelor în funcție de clasa de active, de țara de emitere, de moneda în care este tranzacționat instrumentul financiar și în funcție de proveniența datelor din licitații zilnice programate sau din tranzacționare continuă.
            
         
               (2)
            
            
               Pentru a se asigura că datele pretranzacționare și posttranzacționare furnizate corespund cererii din partea participanților la piață, un operator de piață sau o firmă de investiții care exploatează un loc de tranzacționare ar trebui să ofere date rezultate prin aplicarea oricărei combinații de criterii de dezagregare, în condiții comerciale rezonabile.
            
         
               (3)
            
            
               În cazul anumitor instrumente financiare, cum ar fi cele derivate, se poate întâmpla să nu fie întotdeauna posibil să se determine fără ambiguitate clasa de active exactă căreia îi aparține instrumentul respectiv, întrucât aceasta depinde de ce caracteristici ale instrumentelor financiare sunt considerate esențiale. În mod asemănător, se poate întâmpla să nu fie întotdeauna posibil să se determine fără ambiguitate ce alte criterii sunt îndeplinite de un tip de date. Pentru a se asigura că participanții la piață care achiziționează date de la un anumit loc de tranzacționare primesc un set de date consecvent, este necesar să se impună operatorilor de piață și firmelor de investiții care exploatează locuri de tranzacționare obligația de a stabili, în cazurile în care criteriile de dezagregare nu pot fi aplicate fără ambiguitate, care sunt criteriile pe care se consideră că le îndeplinesc instrumentele financiare sau tipurile de date în cauză.
            
         
               (4)
            
            
               Din rațiuni de consecvență și pentru a asigura buna funcționare a piețelor financiare, este necesar ca dispozițiile prezentului regulament și cele ale Regulamentului (UE) nr. 600/2014 să se aplice de la aceeași dată.
            
         
               (5)
            
            
               Prezentul regulament se bazează pe proiectele de standarde tehnice de reglementare transmise Comisiei de Autoritatea Europeană pentru Valori Mobiliare și Piețe (ESMA).
            
         
               (6)
            
            
               ESMA a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în temeiul articolului 37 din Regulamentul (UE) nr. 1095/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Furnizarea datelor pretranzacționare și posttranzacționare necesare pentru asigurarea transparenței
   (1)   Un operator de piață sau o firmă de investiții care exploatează un loc de tranzacționare pune la dispoziția publicului, la cerere, informațiile publicate în conformitate cu articolele 3, 4 și 6-11 din Regulamentul (UE) nr. 600/2014 prin furnizarea în mod dezagregat a datelor pretranzacționare și posttranzacționare necesare pentru asigurarea transparenței, în conformitate cu următoarele criterii:
   
               (a)
            
            
               natura clasei de active:
               
                           (i)
                        
                        
                           acțiuni;
                        
                     
                           (ii)
                        
                        
                           certificate de depozit, fonduri tranzacționate la bursă, certificate și alte instrumente financiare similare menționate la articolul 3 din Regulamentul (UE) nr. 600/2014;
                        
                     
                           (iii)
                        
                        
                           obligațiuni și produse financiare structurate;
                        
                     
                           (iv)
                        
                        
                           certificate de emisii;
                        
                     
                           (v)
                        
                        
                           instrumente financiare derivate;
                        
                     
         
               (b)
            
            
               țara de emitere a acțiunilor și a instrumentelor de datorie suverană;
            
         
               (c)
            
            
               moneda în care este tranzacționat instrumentul financiar;
            
         
               (d)
            
            
               utilizarea de licitații zilnice programate sau tranzacționare continuă.
            
         (2)   Instrumentele financiare derivate menționate la litera (a) punctul (v) sunt dezagregate în conformitate cu următoarele criterii:
   
               (a)
            
            
               instrumente financiare derivate pe titluri de capital;
            
         
               (b)
            
            
               instrumente financiare derivate pe rata dobânzii;
            
         
               (c)
            
            
               instrumente financiare derivate de credit;
            
         
               (d)
            
            
               instrumente financiare derivate pe cursul de schimb;
            
         
               (e)
            
            
               instrumente financiare derivate pe mărfuri și pe certificate de emisii;
            
         
               (f)
            
            
               alte instrumente financiare derivate.
            
         (3)   În cazurile în care criteriile de dezagregare prevăzute la alineatele (1) și (2) nu pot fi aplicate fără ambiguitate, operatorul de piață sau firma de investiții care exploatează un loc de tranzacționare stabilește care sunt criteriile pe care le îndeplinește un instrument financiar sau un tip de date.
   (4)   Un operator de piață sau o firmă de investiții care exploatează un loc de tranzacționare aplică criteriile prevăzute la alineatele (1) și (2) în orice combinație, la cerere.
   (5)   Pe lângă furnizarea datelor în conformitate cu alineatele (1) și (2), un operator de piață sau o firmă de investiții care exploatează un loc de tranzacționare pot oferi și pachete de date.
   Articolul 2
   Intrarea în vigoare și aplicarea
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la data prevăzută la articolul 55 al doilea paragraf din Regulamentul (UE) nr. 600/2014.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 84.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).